**Vecpiebalgas ūdensrozes**

Kā lai šonakt vienaldzīgi klusē,

Kā lai tādā brīdī projām iet,

Ja visapkārt Vecpiebalgas pusē

Atkal baltas ūdensrozes zied.

Panāc pretī ūdensroze mana -

Pamalē jau atvasaru jūt.

Cik gan ilga tāda ziedēšana,

Cik gan ilgi var tik skaista būt.

Tāpēc lūdzu piedod, Vecpiebalga,

Ka es nāku tavas rozes zagt.

Ja tās šonakt zied tik ļoti valgas,

Kas to zina’, vai ziedēs citu nakt’.

Tālās zvaigznes zilgu gaismu laista

Man līdz rozēm tomēr nenokļūt.

Kā gan var tik velnišķīgi skaista

Un tik bezdievīgi salta būt!